Urmareste Modifică dimensiunea fontului: Play

Satu Mare, 30 apr /Agerpres/ - Primăria Satu Mare organizează în perioada 11-12 mai la Casa de Cultură a Studenţilor din Cluj-Napoca o bursă a locurilor de muncă intitulată "Satu Mare te aşteaptă", menită să îi readucă acasă pe studenţii sătmăreni după ce termină facultăţile, informează un comunicat de presă transmis duminică AGERPRES.



"În ultimii ani, tinerii au plecat într-un număr alarmant de mare din oraşul nostru. Din păcate, vechea conducere a municipiului nu s-a interesat de generaţiile viitoare, nu le-a oferit locuri de muncă, dar nici măcar un oraş cu un aspect plăcut. Acum noi plătim daunele dar 'exodul creierelor' trebuie oprit. Satu Mare se va dezvolta numai dacă tinerii se întorc după absolvirea studiilor şi se angajează acasă. Acest lucru se va întâmpla doar dacă le oferim condiţii bune de trai în oraşul lor natal. Firmele au nevoie de forţă de muncă pricepută şi tocmai tinerii care se întorc reprezintă cheia acestui proces, de asigurare a unui personal bine instruit pentru firmele de top. Atât oraşul nostru cât şi sătmărenii au doar de câştigat din acest proiect", a precizat primarul Kereskenyi Gabor.



La acest târg vor participa firme care caută forţă de muncă calificată, în special ingineri, economişti şi specialişti IT. În premieră, vor fi oferite locuri de muncă vacante în aparatul de specialitate al Primăriei Municipiului Satu Mare.



Tinerii care doresc să participe la bursă se vor putea înscrie pe pagina www.haiacasa.sm.



"Momentan Satu Mare duce o acută lipsă de forţă de muncă, deci există locuri de muncă bine plătite care vor fi oferite la bursa de joburi. Traiul este mai ieftin decât la Cluj, chiriile sunt rezonabile şi părinţii pot fi de ajutor oricând pentru tinerii familişti. În 2016 am predat 75 de locuinţe ANL şi în acest an începem construcţia altor 75 de locuinţe pentru tineri", a arătat primarul Kereskenyi Gabor.



Participarea la eveniment este gratuită atât pentru angajatori cât şi pentru studenţi. Proiectul este iniţiat şi finanţat de Primăria Municipiului Satu Mare. AGERPRES / (AS - autor: Gheorghe Pietrar, editor: Marius Frăţilă)